ԳԼԱՁՈՐ-Ը՝ ԴՊՐԵՎԱՆՔԻ ՀԱՅԵԼԻՆ
 
         Սիրելի ընթերցողներ,
         Գլաձոր-ի 2012–2013 տարեշրջանի թիւը կը տրամադրենք ձեզի որպէս Մեծի Տանն Կիլիկիոյ Կաթողիկոսութեան Դպրեվանքին հաւա-քական կեանքին հայելին։
         Գլաձոր-ի ընթերցումով դուք առիթը պիտի ունենաք մեր ամբողջ կրթական տարուան մը հոլովոյթը տեսնելու եւ անդրադառնալու, թէ Դպրեվանքէն ներս աղօթական, իմացական, մարդկային եւ ընկերային կեանքը ինչպէս կը թաւալի ու տարեվերջին ինչպէս կը պտղաբերի։
         Մեր սաներուն միտքին եւ հոգիին արգասիքն է Գլաձոր-ը, որ որպէս մտածում եւ ապրում թուղթին յանձնուելէ ետք, ահաւասիկ ձեր միտքին եւ հոգիին կը ներթափանցէ, որպէսզի գիտակցիք, թէ հայ մարդու կազ-մաւորումը ինչպիսի բազմերես արահետներէ անցնելով հայ պատանին Աստուծոյ սուրբ սեղանին եւ հայ մշակոյթի անդաստանին կ՚առաջնորդէ։
         Դպրեվանեցիներ Գլաձոր-ով ձեզի հետ կ՚ըլլան եւ դուք՝ բիւր ակնկա-լութիւններով Դպրեվանքին նայող հայորդիներ կ՚անդրադառնաք, որ ձեր աղօթքն ու նիւթա-բարոյական մասնակցութիւնը յումպէտս չեն վատնը-ւած, այլ խթան դարձած են ստեղծագործ ճիգի։
         Փա՜ռք Աստուծոյ, որ Դպրեվանքը արդիւնալից տարեշրջան մը եւս բոլորեց եւ հաւատարմօրէն կը շարունակէ նուիրեալ հայ հոգեւորականի եւ մշակոյթի սպասաւորի պատրաստութեան իր հաստատ երթը։
         Միջին Արեւելքը եւ այս օրերուն մասնաւորաբար Սուրիան զանա-զան դժուարութիւններու դէմ յանդիման կը գտնուին ու մեր սաներուն ծնողները գերագոյն աստիճանի զոհողութեամբ իրենց զաւակները վստահած են Դպրեվանքի խնամքին, այն հաւատքով, որ անոնք օրհնեալ օր մը իրենց մեծ ընտանիքին՝ Հայ Եկեղեցւոյ հարազատ զաւակները պիտի դառնան, ինքնընծայումի հաստատ ուխտով։
         Կ՚աղօթեմ, որ ամենակալ Աստուծոյ պահապան Աջը միշտ հովանի մնայ մեր Դպրեվանքին վրայ եւ մենք մեզի փոխանցուած այս սրբազան աւանդին պահպանութիւնն ու բարգաւաճումը աստուածահաճոյ եւ ազգանուէր ծառայութեան վերածենք։ 
         
                                                              Նարեկ Արք. Ալեէմէզեան

